Amnesty-frágreiðing: Miðvís útreinsan, dráp og neyðtøkur í Myanmar 2017-10-18 14: 41 Guðrun í Jákupsstovu Felagsskapurin Amnesty International, hevur júst givið út eina almenna frágreiðing, ið skjalprógvar og staðfestir ógvusligu støðuna hja Rohingya-fólkunum í Myanmar. Tað upplýsa fleiri útlenskir miðlar. Prógvini, ið frágreiðingin tekur støði í, eru samrøður gjørdar við Rohingya-fólk, læknar, tíðindafólk og embætisfólk í Bangladesh. Frágreiðingin staðfestir, at seinastu tveir mánaðarnir eru meira enn ein hálv millión Rohingya-fólk blivin rikin burtur frá húsi og heimi. Heilar bygdir eru blivnar eldásettar, kvinnur eru blivnar neyðtiknar og túsundtals fólk eru blivin dripin. Tey, ið hava megnað at flýggja til Bangladesh, hava sett lívið í vága og hava millum annað noytst at sigla tvørturum vandamiklar áir. Søgurnar um hópdráp og forfylgingina, ið frágreiðingin hjá Amnesty vísir á, eru ikki nýggjar í sær sjálvum. Men Amnesty hevur megnað at funnið nógv nýggj prógv uppá støðuna, ið fer at leggja størri trýst á myndugleikarnar í Myanmar. Myndugleikarnir í Myanmar hava higartil avnokta allar ákærur um hópdráp, og sagt at hetta var bert fyri at basa militantum Rohingya-fólkum. Nýggja frágreiðingin hjá Amnesty gevur sostatt myndugleikunum í Myanmar ein forkláringstrupulleika.